**Sajtóközlemény**

Azonnal közölhető

**Amerikába mennek a világ legnagyobb gyerek focikupájának magyar győztesei**

Sportszergyűjtéssel segítik a hátrányos helyzetű gyermek focistákat

Budapest, 2017. április 25. – **Az idén minden eddiginél több, összesen 96 csapat több mint 1.000 gyermek labdarúgója versenyez egymással azért, hogy Magyarországot képviselhesse a „Danone Focikupa a Gyermekekért” nemzetközi gyermek labdarúgó torna döntőjén, New Jersey-ben. A Danone és a Magyar Labdarúgó Szövetség által közösen, 12 régióban megrendezett U12-es torna fővédnöke Nyilasi Tibor, 70-szeres labdarúgó válogatott, az MLSZ elnökségi tagja, tiszteletbeli nagykövete pedig Hevesi Tamás énekes és futballedző. Az idei torna különleges eleme, hogy a résztvevő labdarúgó akadémiák bevonásával a Danone és az MLSZ sportszer és sportfelszerelés gyűjtést is szervez, amellyel az állami gondoskodásban és nevelőszülőknél élő gyerekeket segítik.**

**Gólöröm, egészséges életmód és kiegyensúlyozott táplálkozás**

A „Danone Focikupa a Gyermekekért (Danone Nations Cup) a világ legnagyobb, immár 15 éves múltra visszatekintő, professzionális gyermek labdarúgó kupája, amelyen eddig mintegy 2,5 millió gyerek vett részt világszerte. A program célja, hogy a sporton és a labdarúgáson keresztül egészséges életmódra, valamint kiegyensúlyozott táplálkozásra nevelje a gyermekeket, amelyben a Magyar Dietetikusok Országos Szövetsége, a torna szakmai partnere segíti a kezdeményezést.

**Több mint 1.000 gyermek kap lehetőséget**

A torna idén jelentős mértékben kibővült. Míg tavaly mindössze 240 - állami gondozásban és nevelőszülőknél élő - gyermek vett részt a programban, addig az idén 12 régióban, régiónként 8, összesen tehát 96 csapat képviseletében több mint 1.000 gyermek vesz részt a tornában.

**Sportszergyűjtéssel segítik a hátrányos helyzetű gyerek focistákat**

Az idei „Danone Focikupa a Gyermekekért” különleges eleme, hogy az abban résztvevő csapatok sportszer és sportfelszerelés gyűjtéssel segítik a torna tavalyi résztvevőit, az állami gondoskodásban és nevelőszülőknél élő gyerek labdarúgókat.

*„A Danone Focikupa a Gyermekekért célja, hogy népszerűsítse a sportolást és az egészséges táplálkozást a gyermekek körében, miközben segíteni kívánjuk az egészségi állapotuk vagy szociális helyzetük miatt hátrányt szenvedő gyermekeket is.” –* mondta Gyergyói-Szabó Anita, a Danone külső kommunikációs menedzsere. *–* „*Az idei tornával e két célkitűzés egyszerre érvényesül, hiszen a tornában résztvevő csapatok és gyermekek egy nagyszabású, nemzetközi sporteseményben vehetnek részt, miközben a sportszergyűjtéssel az állami gondozásban élő gyermekek sportolási körülményeit is javítjuk” – tette hozzá.*

**Nyilasi Tibor is buzdítja a gyerekeket**

A tornát minden résztvevő országban híres labdarúgók támogatják. Argentínában például Carlos Alberto Tévez olimpiai bajnok labdarúgó, Franciaországban Blaise Matuidi válogatott középpályás, Romániában pedig George Hagi buzdítja jobb eredmények elérésére a fiatalokat, a torna nemzetközi fővédnöke Zinedine Zidane Magyarországon a torna immár második éve Nyilasi Tibor, az MLSZ elnökségi tagjának fővédnökségével valósul meg.

„*Sportolás közben a gyerekek nem csak egészségükért tesznek, de jellemük is fejlődik és egy ilyen páratlan lehetőség, egy igazi nemzetközi döntőn való részvétel alkalmával pedig életre szóló élményben lehet részük, amely meghatározhatja teljes sportolói pályafutásukat. Örömmel fogadtam el újra a torna fővédnöki tisztjére szóló felkérést, hiszen szívügyem az utánpótlás nevelés és a gyerekek megfelelő fejlődéséhez az ilyen tornák nagyban hozzájárulnak” – mondta Nyilasi Tibor az MLSZ elnökségi tagja.*

**Irány Amerika**

A Danone Focikupa a Gyermekekért torna regionális elődöntőit április és május folyamán, Miskolcon, Debrecenben, Szegeden, Budapesten, Dunakeszin, Dabason, Felcsúton, Győrött, Békéscsabán, Pécsett és Szombathelyen tartják. Az országos döntő június 10-én, Budapesten kerül megrendezésre.

A döntő tétje nem más, mint az, hogy melyik csapat képviselheti Magyarországot Amerikában, New Jersey-ben, a 32 ország U 12-es csapatának részvételével megtartott nemzetközi döntőben.

További információ:

**Piskóti Attila / Tölgyi Krisztina**

Premier Kommunikációs Iroda

Tel.: 483-1860 vagy 30/915-9002

E-mail: [sajto@premiercom.hu](mailto:sajto@premiercom.hu)